Document ID: /roh_data/filtered/fineweb-2-filterrobots_roh.jsonl.gz/1114

Intginas persunas han gia dà lur documents ed auter material a l’archiv cultural da la Foppa e conturn. Isidor Winzap da Falera vul dar sia entira biblioteca cun cudeschs en rumantsch ed auters linguatgs sco era periodicas sco ils Chalenders, Tschespets ed Annalas. I saja fitg bler. Quai haja el sentì cura ch’el haja midà chasa da Cuira a Falera. El ha mesirà, quants cudeschs ch’el haja: 153 meters. En l’archiv saja sia biblioteca in di en buns mauns.
Saletta Cadruvi
En quest archiv sa chattan tranter auter gia il relasch litterar dal scriptur, giurist e politicher Donat Cadruvi. La stanza ha num saletta Cadruvi. Plinavant datti blers cudeschs vegls, cudeschs religius sco in'emprima versiun dal catechissem da Stefan Gabriel da 1606 ubain in cudesch dal chaputschin Zacharis da Salò da 1685.
Chattà in document en il chanaster da palpiri
Sco il president da l’archiv cultural Foppa e conturn Jan-Andrea Bernhard di, na sappian blers betg ch’els possedian documents prezius. El raquinta ch’el haja per exempel chattà en in chanaster da palpiri ina brev ch’in general franzos ha scrit 1798 a la regenza svizra.
Perquai appellescha el a la populaziun da dar documents ed auter a l’archiv. Uschia possian els salvar ina part da l’istorgia da noss perdavants.
RR actualitad 08:00